اسلام آ باد(آن لائن) بنجائی وزیر حوالکاری سینیٹر شبلی فراز پارینے کہ نیب کیس آتا سوب آن ڈغار کٹنگ آن اپوزیشن حکومت ءِ بلیک میل کننگ خواہک، اپوزیشن باسک آک استیفہ ایترہ تو پُوسکن گچین کاری کرفنہ، پی ٹی آئی ولدا اکثریت دوئی کیک، نوازشریف نا مروک آ بیانہ آن تینٹ اونا جماعت اضطراب نا گواچی ءِ، نوازشریف نا بیانیہ غا ن لیگ نا تہہ آن جتا جتا توار چست مننگ اٹی ءِ، ن لیگ ہرا تحریک ءِ چلیفنگ خواہک او بے بنداو ءِ، نوازشریف نا مسخت ملک اٹ بے پامی و اضطراب نا کاختی ودی کننگ ءِ۔ تدوک آ دے میڈیا تون ہیت وگپ کرسا سینیٹر شبلی فراز پارینے کہ جاتی عمرہ ٹی دا وخت آ تذبذب و اضطراب نا بھیم تالان ءِ۔ نیب کیس آتا سوب آن ڈغار کٹنگ آن اپوزیشن حکومت ءِ بلیک میل کننگ خواہک۔ اسمبلی تیان استیفہ نا دھمکیک ہم دا بابت نا ہیت ءِ۔ فیٹف کانود سازی ٹی بے سہبی آن پد داسہ دافک سڑک آتیا بننگ خوارہ۔
